Tramp: Koronavirus yozgacha pasaymasligi mumkin, iqtisodiy inqiroz ehtimoli bor 
Prezident Tramp fikricha, koronavirus tahdidi yozgacha davom etib, balki, iyul-avgustgacha cho'ziladi. Buning oqibatida AQSh iqtisodi inqiroz tomon yo'nalishi mumkin. 
Keksalar uyda o'tirishi tavsiya qilinadi. Jamoat joylariga bormang, deya undamoqda hukumat. Prezident Tramp o'tgan hafta test topshirgan edi. Oq uyga ko'ra, natija salbiy, ya'ni unda virus yo'q. Favqulodda vaziyat hukmron ekan, amerikaliklar uydan turib ishlamoqda. Bog'chalar, maktablar, kollej va universitetlar yopiq. Guruh bo'lib, kafe-barlar, restoranlar va yig'inlarga ham bormaslik maslahat beriladi. Prezident Tramp fikricha, koronavirus pandemiyasi tahdidi yozgacha davom etishi mumkin va balki, deydi u, iyul-avgustgacha ham cho'ziladi. Buning oqibatida, deya tan oladi prezident, AQSh iqtisodi inqiroz tomon yo'nalishi mumkin. Qimmatbaho qog'ozlar bozorida savdo sust va aksiyalar narxi misli ko'rilmagan darajada tushib ketgan. Aviakompaniyalar milliardlab dollar zarar ko'rar ekan, Oq uy ularga yordam ko'rsatishga bel bog'lagan. Boshqa sanoatlarga ham imtiyozlar va ko'mak beriladi. "Biz koronavirusga qarshi a'lo darajada kurashayapmiz", deydi Tramp. "Professionallar o'z ishini bajarmoqda". Ommaviy so'rovlarda amerikaliklar davlat rahbarining bu boradagi say-harakatlarini past baholaydi. Hozirda koronavirusga chalinganlar dunyo bo'ylab 180 mingdan oshgan. 7000 dan oshiq odam o'lgan. 80 mingga yaqini tuzalgan. AQShda 77 kishi bu virusdan vafot etgan. Kasallanganlar soni 4500 ga yaqinlashgan.